Daar is duidelik ‘n verband tussen die gelykenis van die groot maaltyd (Luk 14) en die gelykenis van die bruilof (Matt 22:1 – 14). Beide weergawes handel oor die antwoord van die mens op die verlossing wat vir God onaanvaarbaar is. Iemand wat die verlossing wat God deur Christus bewerk in ongeloof verwerp, kom onder God se oordeel. Beide weergawes waarsku dat die Jode se ongeloof op God se aanbod van sy koninkryk aan sy volk ernstige gevolge gaan hê. Die Jode se volhardende ongeloof het bewys hulle was God se uitnodiging nie waardig nie.
Hy het daarna opgemerk hoedat die genooides die voorste plekke aan tafel uitsoek. In ‘n gelykenis het Hy gesê ‘n mens moet eerder die agterste plek inneem, dan kan jou gasheer jou na ‘n belangriker plek aan sy tafel neem (Luk 14:7 – 11).
Jesus se verwysing na God by die opstanding diegene sou vergoed wat reg gedoen het, ontlok ‘n reaksie: Een van dié wat saam aan tafel was, het dit gehoor en vir Hom gesê: “Gelukkig is die man wat aan die maaltyd in die koninkryk van God kan deelneem” (Luk 14:15). Die man het gedink aan brood eet saam met die heiliges in die hemel wat sou meebring dat hy vir altyd geseënd sal wees. Jesus het hierop geantwoord met die gelykenis van die maaltyd.
Dit is die verskonings van mense wat goed geweet het van die maaltyd en hulle goed agtermekaar kon kry om aan die maaltyd deel te neem. Jesus praat hier met genooides na die vooraanstaande Fariseër se maaltyd toe – almal Jode. Hy voer die gelykenis verder: Die Jode is die genooides na die maaltyd wat die groot gasheer, God, aanbied.
Ons sou ons in hierdie prentjie kon voorstel: Ons vier vanaand nagmaal – die maaltyd waarin die Here God die beloftes van die evangelie sigbaar en tasbaar oordra. Hier gaan ‘n besondere uitnodiging volg om aan die tefel van die Here te kom aansit. Wat maak ek en jy met die uitnodiging van die evangelie? Wat maak ons van die besondere uitnodiging na die tafel van die Here toe? In finale instansie: wat maak ons van die uitnodiging na die bruilofsmaal van die Lam? Maak ons – soos die Jode – allerlei verskonings?
Wie verskonings soek om nie aan die feestafels aan te sit nie, sal ontdek: die Here se fees gaan aan. Sy huis gaan vol word, die plekke aan sy tafels gaan ingeneem word deur mense wat sy uitnodiging wel aanvaar. Los daarom die verskonings.